20 eksperter, som OPCW – Organisationen for Forbud mod Kemiske Våben – udsendte til Syrien i april 2018 for at efterforske påstande om, at den syriske regeringshær havde brugt giftgas i bydelen Douma, oplever, at deres konklusioner er blevet manipuleret.

Der blev kun fundet så svage spor af klor, at det svarer til, hvad man vil finde i ethvert hjem.

De udsendte eksperters foreløbige rapport fra sommeren 2018 rejste spørgsmål ved anklagerne mod regeringshæren. Der blev kun fundet ekstremt svage spor efter klor på stedet, og de to beholdere, som angiveligt skulle være kastet fra et af luftvåbnets fly, var ikke deformeret, som de burde være efter et fald fra luften.

Men disse centrale observationer blev ikke medtaget i den endelige rapport, som OPCW udsendte i marts 2019, og som udtrykker et "rimeligt belæg" (reasonable grounds) for, at der blev brugt klorgas i Douma.

En OPCW-whistleblower har nu fortalt til avisen Daily Mail, at der kun blev fundet så svage spor af klor, at det svarer til, hvad man vil finde i ethvert hjem.

Dokumenterne fra WikiLeaks blev lagt på internettet lørdag den 14. december, og blandt andre det canadiske netsted Globalresearch.ca har analyseret de nye afsløringer grundigt.

Det er ikke nyt, at der stilles spørgsmålstegn ved anklagerne mod den syriske regeringshær for brug af giftgas og forsøgene på at gøre præsident Bashar al-Assad ansvarlig for en sådan forbrydelse.

Arbejderen skrev således allerede 17. april 2018 en artikel med overskriften: Intet spor af kemisk angreb i Syrien.

Heri formidles observationer fra en række øjenvidner i Douma – blandt dem den kendte britiske journalist Robert Fisk fra avisen The Independent og reporteren Pearson Sharp fra tv-stationen One America News.

Skyd først – spørg bagefter

På trods af omfattende materiale, der modsagde anklagerne om regeringshærens brug af giftgas, så gennemførte USA, Storbritannien og Frankrig et massivt 'gengældelsesangreb' med over 100 missiler mod mål i og omkring hovedstaden Damaskus. Angrebet blev gennemført, allerede inden OPCW's rapportører kom til Douma.

LÆS OGSÅ: Stop den imperialistiske terror mod Syrien

Både internationale medier og ledende politikere har konkluderet, at Assad-styret var skyldig.

LÆS OGSÅ: Hævet over enhver tvivl

Det bliver nu igen modsagt af papirerne fra WikiLeaks.

Papirerne viser, at omkring 20 eksperter fra OPCW den 14. marts i år har henvendt sig til deres øverste leder, generaldirektør Fernando Arias, for at få afklaret et forløb, som de er utilfredse med. De 20 var udsendt til Syrien i foråret 2018. De udfærdigede en foreløbig rapport, men de konstaterer, at den endelige rapport fra marts i år "ikke afspejler synspunkterne, som blev fremlagt at det hold, der var udsendt til Douma", som et citat fra brevet til Arias lyder.

Det fremgår, at kun ét medlem af den gruppe, som var udsendt til Douma, kom med i gruppen, som fik til opgave at skrive den endelige rapport.

Den ikke-navngivne forfatter af henvendelsen til generaldirektør Arias påpeger, at han selv blev betragtet som ekspertholdets dygtigste til kemiske analyser og analyser af metal, og at hans rapportering omkring to metalcylindre, der skal have indeholdt giftgassen, er "udeladt af den endelige rapport af grunde, som ikke står klart", som det formuleres.

I foråret og sommeren 2018 var chefen for OPCW den tyrkiske diplomat Ahmet Üzxümcü. Det hold, som blev sat til at skrive den endelige rapport, havde – med den nævnte undtagelse – ikke været i Syrien, men kun lavet undersøgelser i nabolande.

Et kritisk ræsonnement

Mens det kun er få store medier, der har gjort plads til alle argumenterne imod anklagerne mod den syriske regeringshær og præsident Assad, så har flere kritiske analytikere påpeget, at det er helt utænkeligt, at regeringshæren skulle stå bag brug af giftgas i Douma.

Et centralt argument herfor er, at regeringshæren med støtte fra russisk militær i foråret 2018 havde vendt krigen mod IS og andre terrorgrupper og vandt den ene sejr efter den anden, blandt andet i Aleppo og i Ghouta. Det ville være helt irrationelt i en sådan situation at foretage et giftgasangreb, vel vidende, at netop brug af giftgas ville give USA og Vesten en perfekt anledning til at slå hårdt til mod Assad-styret.

Omvendt ville de tabende islamistiske grupper have en åbenlys interesse i at trække USA og Vesten militært længere ind på krigsskuepladsen ved at iscenesætte et giftgasangreb og give regeringshæren skylden.

Syriens tavse stemmer

En ny bog – "Syriens tystade röster" af svenske Patrik Paulov – er på linje hermed. I bogen modsiger en række beboere i Douma og nogle besøgende pressefolk i dagene efter det angivelige gasangreb, at det har fundet sted.

Det gælder blandt andre den lægestuderende Marwan Jaber, som arbejdede på Doumas hospital den 7. april 2018, da det angivelige gasangreb fandt sted. Han oplyser, at de patienter, der kom ind på hospitalet, ikke havde nogen symptomer på, at de havde været udsat for giftgas, og at han og resten af personalet den 7. april ikke på noget tidspunkt havde måttet iføre sig beskyttelsesudstyr.